钦定古今图书集成/历象汇编/乾象典/第049卷 > 河鼓
## 钦定古今图书集成/历象汇编/乾象典/第049卷 > 河鼓

按《尔雅释天》：“何鼓谓之牵牛。”

〈注〉今荆楚人呼牵牛星为《檐鼓》。檐者，荷也。〈疏〉李巡云：“何鼓、牵牛，皆二十八宿名。”孙炎曰：“何鼓之旗十二星，在牵牛北也。或名为何鼓，亦名牵牛。”如此文，则牵牛、何鼓一星也。如李巡、孙炎之意，则二星今不知其异同也。

按《星经》，“河鼓三星，中大星为大将军，左星为左将军，
右为右将军。”

按《史记天官书》：“牵牛为牺牲，其北河鼓。”河鼓大星，上
将。左、右，左右将。

〈注〉索隐曰：《尔雅》云：“何鼓谓之牵牛。”孙炎云：“何鼓之旗十二星，在牵牛北”，故或名河鼓为牵牛也。《正义》曰：河鼓三星，在牵牛北，主军鼓，盖天子之将军中

央大星大将军，其南左星左将军，其北右星右将军，所以备关梁而拒难也。《自昔传》牵牛织女，七月七日相见此星也。

按：《汉书天文志》同。

按《晋书天文志》：“河鼓三星，在牵牛北，天鼓也，主军鼓，
主𫓧钺。一曰三武，主天子三将军。中央大星为大将
军，左星为左将军，右星为右将军。左星，南星也，所以
备关梁而距难也，设守阻险，知谋征也。”

按：《隋书天文志》同。

按《宋史天文志》：“河鼓三星，在牵牛西北，主天鼓，盖天
子及将军鼓也。一曰三鼓，主天子三军。中央大星为
大将军，左星为左将军，右星为右将军。左星，南星也，
所以备关梁而拒难也，设守险阻，知谋征也。”

按《观象玩占》，河鼓三星，在牵牛北，一曰天鼓，一曰三
武，一曰三将军。中央大星大将军，左星左将军，右星
右将军。左星南星，右星北星也。巫咸曰：“金官也，主军
鼓，主斧钺，主外国，主军喜怒，所以备关梁，设险御难。”
按《历学会通》，河鼓天军之鼓，中央大星曰大将军，左
右小将军，亦名牵牛星。左右旗为河鼓旗表。